ஸ்கார்ப்பீன் ரக 2-ஆவது நீர்முழ்கிக் கப்பலான "கந்தேரி' நாட்டுக்கு வியாழக்கிழமை அர்ப்பணிக்கப்பட்டது. இந்த நீர்மூழ்கிக் கப்பல், நிகழாண்டு இறுதியில் கடற்படையில் சேர்க்கப்படலாம் என எதிர்பார்க்கப்படுகிறது. மும்பையில் உள்ள மஸகான் கப்பல் கட்டும் தளத்தில் "கந்தேரி' நீர்மூழ்கிக் கப்பலை நாட்டுக்கு அர்ப்பணிக்கும் நிகழ்ச்சி வியாழக்கிழமை நடைபெற்றது. இதில், பாதுகாப்புத் துறை இணையமைச்சர் சுபாஷ் பாம்ப்ரே, அவரது மனைவி பீனா பாம்ப்ரே, கடற்படைத் தளபதி சுனில் லான்பா ஆகியோர் கலந்து கொண்டனர். நீர்மூழ்கிக் கப்பலை அர்ப்பணிக்கும் நிகழ்ச்சியை சுபாஷ் பாம்ப்ரே தொடங்கி வைத்தார். இதையடுத்து, பீனா பாம்ப்ரேயும், சுனில் லான்பாவும் அந்தக் கப்பலைத் தொடங்கி வைத்தனர்.